CELEX: 32019R0962
Language: hu
Date: 2019-06-12 00:00:00
Title: A Bizottság (EU) 2019/962 rendelete (2019. június 12) az 1831/2003/EK európai parlamenti és tanácsi rendelet I. mellékletének a takarmány-adalékanyagok két új funkcionális csoportjának létrehozása tekintetében történő módosításáról (EGT-vonatkozású szöveg.)

13.6.2019   
               
               
                  HU
               
               
                  Az Európai Unió Hivatalos Lapja
               
               
                  L 156/1
               
            
         A BIZOTTSÁG (EU) 2019/962 RENDELETE
         (2019. június 12)
         az 1831/2003/EK európai parlamenti és tanácsi rendelet I. mellékletének a takarmány-adalékanyagok két új funkcionális csoportjának létrehozása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 6. cikke (3) bekezdésére,
         mivel:
         
                     (1)
                  
                  
                     Az 1831/2003/EK rendelet a takarmány-adalékanyagokat funkcióiktól és tulajdonságaiktól függően kategóriákba és azokon belül funkcionális csoportokba sorolja be.
                  
               
                     (2)
                  
                  
                     A műszaki vagy tudományos fejlődés eredményeként számos olyan anyag van, amelynek a meglévő funkcionális csoportokkal összefüggésben még le nem írt technológiai hatása lehet a takarmányokra. Ezért helyénvaló a „technológiai adalékanyagok” kategórián belül egy új, általános funkcionális csoportot létrehozni az ilyen anyagok felvétele céljából.
                  
               
                     (3)
                  
                  
                     Tudományos tanulmányok azt mutatják, hogy – az állatok jóllétét és az állatjóléti rendelkezéseknek az Unióban megvalósuló tiszteletben tartását biztosító, helyes mezőgazdasági gyakorlatok mellett – egyes takarmány-adalékanyagok segíthetnek az egészséges állatok jó fiziológiai állapotának megőrzésében, hozzájárulhatnak az állatjóléthez, kedvezően befolyásolhatják az állatok stressztényezőkkel szembeni ellenálló képességét, illetve bizonyos helyzetekben hatással lehetnek azok jóllétére. Mivel az ilyen takarmány-adalékanyagok fő funkciója nem sorolható be az 1831/2003/EK rendelettel már létrehozott egyik speciális funkcionális csoportba sem, a „technológiai adalékanyagok” kategórián belül célszerű létrehozni van egy új funkcionális csoportot. Ez lehetővé tenné ezen adalékanyagok rendeltetésének jobb meghatározását, új kritériumok megállapítását a hatékonyság értékelésére, valamint az egyértelmű jogi helyzet megteremtését a kérelmezők számára.
                  
               
                     (4)
                  
                  
                     A két új funkcionális csoport felvétele érdekében az 1831/2003/EK rendelet I. mellékletét ennek megfelelően módosítani kell.
                  
               
                     (5)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1831/2003/EK rendelet módosításai
            A 1831/2003/EK rendelet I. melléklete a következőképpen módosul:
            
                        1.
                     
                     
                        A 1. pont a következő alponttal egészül ki:
                        
                                    „o)
                                 
                                 
                                    egyéb technológiai adalékanyagok: a takarmányhoz technológiai célból hozzáadott olyan anyagok vagy adott esetben mikroorganizmusok, amelyek kedvezően befolyásolják a takarmány jellemzőit.”
                                 
                              
                  
                        2.
                     
                     
                        A 4. pont a következő alponttal egészül ki:
                        
                                    „e)
                                 
                                 
                                    fiziológiaiállapot-stabilizálók: olyan anyagok, vagy adott esetben mikroorganizmusok, amelyek jó egészségi állapotú állatokkal megetetve kedvező hatást gyakorolnak azok fiziológiai állapotára, többek között a stressztényezőkkel szembeni ellenálló képességükre.”
                                 
                              
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. június 12-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 268., 2003.10.18., 29. o.